**Op. 4:1-11  
“God regeer met absolute gesag – altyd en oral.”**

*Andries Burger, Pinetown Gemeente, 12 Februarie 2023*

*Sing: Lied 169:1,2,3; Ps. 99:1,2,3,5(T); “My God is so groot!”; “In die hemel is die Heer...”; “Vrede”*

Hoe moet ons die verskriklike dinge wat in die wêreld gebeur verstaan?

Dink maar aan die geweldige lyding na

die week se aardbewing in Turkye en Sirië; of die oorlog in die Oekraïne; die vloede in Durban in 2022; die lyding van duisende weens Covid in 2020;

en so kan mens aangaan oor tsoenami’s, droogtes, brande,

terroriste wat met vliegtuie in geboue vasvlieg of by skole instap en met outomatiese gewere losbrand.

Soms is dit vêr van ons af, ander kere is dit naby in ons eie lewens,

soms is dit op groot skaal en soms enkel persoonlik in een daad van geweld of mishandeling, siekte of ongeluk.

Soms is dit duidelik mense se boosheid maar baie kere nie...

Jy het seker ook al die beskuldigende vraag gehoor van waar die “God van liefde” dan sou wees as so iets gebeur.

Hoe pas dit alles in by Hom en sy raadsplan en sy karakter van barmhartigheid en genade?

Moeilike vrae? Nie eintlik nie...

Maar ons sukkel daarmee omdat ons nie God se openbaring deur Johannes ken en verstaan nie.

Die doel van hierdie laaste boek in die Bybel is juis om ons perspektief te gee sodat hierdie dinge ons nie onkant sal vang nie en dit ons nie sal verwar nie.

Dit maak nie die hartseer en die lyding minder nie, maar wanneer ons die perspektief daarvan verstaan

sal hierdie dinge ons nie angstig en wanhopig maak nie, dit sal ons nie laat wonder oor God en sy liefde en sy heerskappy nie .

Net die teenoorgestelde – omdat ons verstaan hoe sulke dinge in sy ewige raadsplan inpas, sal ons te midde van ons hartseer ŉ sekerheid en ŉ rustige vrede ken wat die mense om ons sal verstom!

Omdat ons weet waar sulke dinge vandaan kom, en meer nog omdat ons weet waarheen dit op pad is, sal ons stil-stil weet dat die finale verlossing voor die deur is...

sodat ons selfs in sulke tye hoop sal hê en opgewonde sal wees oor wat aan die kom is.

Van vandag af, sal daardie perspektief al duideliker oopgaan soos ons van Openbaring 4 af verder op God se Openbaring deur Johannes fokus.

Hoofstuk 4 tot 7 en verder tot hoofstuk 11 is ŉ tweede en derde openbaring wat parallel is met ander openbarings in hierdie boek.

Die hele openbaring van 22 hoofstukke is eintlik ŉ reeks van gesigte of visioene

wat die hele tydperk, vandat Johannes dit ontvang het tot met Jesus se finale wederkoms en volkome oorwinning, openbaar of bekend maak.

Maar nie in een openbaring wat kronologies een na die ander hoofstuk afspeel nie.

*(Daar is natuurlik mense wat hiervan verskil.)*

Wanneer jy die struktuur van die boek mooi ondersoek dan is dit ŉ reeks openbarings wat in parallel met mekaar gegee word.

Die hele tydperk word oorvleuelend uit verskillende invalshoeke bekend gemaak – soos wanneer ŉ mens teen ŉ roltrap opklim en op elke verdieping deur ŉ ander venster kyk na dieselfde tuin en landskap daar onder.

Die eerste openbaring in hoofstukke 1-3, was dat Jesus as opgestane Oorwinnaar

van Johannes se tyd af tot by sy wederkoms tussen elke ware gemeente is.

En in sewe briewe prys Hy al sy gemeentes vir wat hulle reg doen, en Hy vermaan hulle oor wat hulle nie doen nie.

Dieselfde boodskappe vir alle en elke gemeente van Johannes se tyd op Patmos, deur die eeue heen tot vir ons vandag nog steeds, én vir gemeentes in die toekoms totdat Hy weer kom.

En keer-op-keer is daar die belofte van oorwinning aan elkeen wat tot die einde toe sal volhard in hulle geloof en ywer om Hom te aanbid en te eerbiedig in gehoorsame toewyding.

(As jy dit gemis het of weer wil nagaan kan jy dit doen op die preke bladsy van ons gemeente se webblad.)

Kom ons begin nou lees aan die tweede openbaring van Jesus Christus oor “wat nou daar is en wat hierna gaan gebeur” (1:19).

**<< Lees Op. 4:1-11 >>**

Na die eerste openbaring oor Christus tussen die gemeentes hier op aarde van alle tye en plekke

wys die engel wat Christus gestuur het vir Johannes ŉ tweede visioen of ŉ tweede openbaring.

Johannes sien ŉ deur in die hemel en hy hoor die engel se trompetstem wat hom roep om op te kom om daar verder te sien wat “hierna moet gebeur.”

Presies by hierdie vers is daar baie, baie mense wat die res van die hele openbaring boek verkeerd verstaan. (Selfs baie ernstige en gerespekteerde kundiges soos John MacArthur.)

Hulle dink dat hierdie gebeure kronologies volg op die eerste visioen en die briewe aan die gemeentes.

Hulle beweer dat die tyd van die kerk verby is aan die einde van hoofstuk 3 en dat gelowiges net voor hoofstuk 4 weggeraap word hemel toe en dat die res van die boek afspeel terwyl ons almal klaar in die hemel is.

Daar is verskeie maniere om te wys dat dit nie waar is nie.

Kom ek gee die een wat vir my die duidelikste is.

In hierdie einste openbaring wat dan kwansuis sou gebeur nadat die gelowiges reeds weggeraap sou wees – sien Johannes in Op. 6:9 die gelowiges wat doodgemaak is omdat hulle in Christus bly glo het soos die Bybel dit leer.

Hulle vra dan in v. 10 wanneer God die bewoners van die aarde gaan straf daarvoor.

En sy antwoord in v. 11?

Dat hulle nog ŉ klein rukkie moet wag totdat ander gelowiges – wat nog op die aarde lewe – ook vir hulle geloof vervolg sal word.

Terwyl die openbaring van hoofstukke 4 tot 11 afspeel is daar dus nog opregte gelowiges op aarde.

(Natuurlik het mense ŉ slim antwoord daarvoor – maar daardie antwoord kom nie uit die Bybel nie – dis hulle eie idees.)

Nou wonder jy dalk wanneer die sogenaamde wegraping dan gaan gebeur?

Daar is nie so ŉ ding nie. Die Bybel leer niks van ŉ wegraping nie.

Daardie dwaling kom van ŉ verkeerde interpretasie van hierdie teks saam met veral 1 Tes 4.

Nou goed, as dit nie volg na die openbaring van Jesus tussen die gemeentes nie, waarop volg dit?

Netsoos in Op 1:19 is dit dinge wat moet gebeur nadat Johannes die openbaring ontvang het.

Dit het dus al begin en dit is besig om te gebeur en die moet in die toekoms nog gebeur totdat dit klaar gebeur het met Jesus se wederkoms.

Soos met die eerste openbaring van hoofstukke 1-3,

sal hierdie openbaring van hoofstukke 4 en verder,

ons help om perspektief te kry op dinge wat in ons tyd gebeur

en wat nog verder gaan gebeur met ons kinders en hulle kinders...

Voordat ons na die detail kyk moet ons die groter prentjie raaksien.

Van hoofstuk 4 af maak die Here bekend hoe een koninkryk deur ŉ ander oorweldig en oorwin word.

Laat ek verduidelik:

Op ŉ paar plekke in die evangelie volgens Johannes noem Jesus die duiwel “die owerste van hierdie wêreld” (Joh. 12:31, 14:30, 16:11)

en tydens sy verhoor sê Hy vir Pilatus dat Sy koninkryk nie van hierdie wêreld is nie” (Joh. 18:36).

Van hoofstuk 4 af maak openbaar Jesus aan Johannes

dat, én hoe, Jesus se hemelse koninkryk die duiwel se koninkryk in hierdie wêreld teengaan, oorweldig en uiteindelik heeltemal verwoes.

Dit eindig in hoofstukke 21 en 22 wanneer Jesus se hemelse koninkryk ook weer die koninkryk op die nuwe aarde is.

Kom ons kyk nou nader na die detail.

Die openbaring begin met die sentrale tema wat geld vir die res van al die openbarings wat volg – God se absolute en soewereine heerskappy.

Die eerste ding wat hy sien is ŉ troon, soos wanneer iemand in enige koninkryk se troonsaal sou instap.

Dit is ŉ simbool van heerskappy, van gesag om rekenskap van ander te eis, van oppermag om te oordeel tussen reg en verkeerd, tussen lewe en dood.

Die Een op die troon is in beheer, in absolute beheer en alle mag behoort aan Hom.

Dit troon is nie leeg nie, Johannes sien Iemand wat daarop sit.

Hy sê nie wie dit is nie, maar dit is baie duidelik dat dit die Drie-Enige God is.

Luister maar na die lofprysing van die lewende wesens, *“Heilig is die Here God, die Almagtige wat was en sat is en wat kom.”*

En van die ouderlinge, *“Here ons God, U is waardig om die heerlikheid en die eer en die mag te ontvang...”*

En daarby die weerligstrale en donderslae as simbole van God se teenwoordigheid soos gereeld in die Ou Testament – lees gerus Exodus 19.

Johannes kan God nie direk sien en beskryf nie, maar uit wat hy sien is God se karakter duidelik.

(Ons moet onthou dat dit ŉ visioen is wat Johannes in ŉ geestevervoering sien – dit gaan nie oor die fisiese beskrywing nie maar oor die simboliese boodskap daarvan.)

Uit die kleure wat hy sien spreek dit van heiligheid en suiwerheid, perfektheid; ook die reg om te oordeel en te straf , maar terselfdertyd genade van nuwe lewe soos die reënboog wat die genade na die storm versinnebeeld.

Dit is alles wonderlike simboliek wat God se karakter uitsing,

maar ons moet versigtig wees om nie so diep op elkeen in te gaan dat ons die klem van die hele visioen mis nie...

God is op die hemelse troon en Hy is in absolute beheer van alles wat reeds daar is en wat nog gaan gebeur.

Hy het finale gesag oor alles wat aan ons bekend gemaak word in die visioene van Christus se openbaringe aan Johannes.

Dit is Hy wat beskik dat dit gebeur en dit is Hy wat die gevolge daarvan voorskryf.

Daar is sewe fakkels voor die troon soos die Heilige Gees teenwoordig is in sy werking in alles en almal om die troon en ook

ŉ spieël gladde see as ŉ kristal helder refleksie van God se glorie en sy prag deur die volmaakte deursigtigheid van die hele skepping wat sy heilige perfektheid weerkaats.

God is op sy hemelse troon en daar is geen einde aan sy heerlikheid en sy mag en sy gesag nie, Hy eis rekenskap maar Hy is terselfdertyd liefde en lig en genade.

Hy bepaal alles wat is en wat nog moet gebeur en in dit alles is daar oordeel maar terselfdertyd soveel liefde en genade...

Dit is nou reeds so – van die tyd van Johannes af al is dit so...

Direk om die troon sit daar 24 ouderlinge met wit klere en goue krone wat elkeen op ŉ eie troon om God se troon sit.

Dink bietjie wat wie dit kon wees en wat dit beteken?

Die woord ouderlinge beteken hier nie dieselfde as ouderlinge in ons gemeente nie, maar eerder die oudstes of die verteenwoordigers van hulle mense.

12 stamme in die Ou Testament en 12 apostels in die nuwe testament –

24 saam verteenwoordig die Here se hele kerk.

Almal wat in Hom geglo het in die Ou Testament se tyd en in die nuwe –

van Adam en Eva se vertroue op die Een wat die slang se kop sou vermorsel

tot by ons en ons nageslag wat met die Heilige Gees se verligting

die volle waarheid van Christus se koms en sy verlossing ontvang het,

en dit in geloof aanvaar en op Hom vertrou.

Hoe is dit moontlik?

Mense wat weens hulle sonde uit God se teenwoordigheid in die paradys verban is, is nou so naby en in die Allerheilige God se direkte verteenwoordigheid?

Ja, want hulle het wit klere aan, skoongewas in die bloed van Christus se kruisoffer.

Daar aan die kruis het Hy hulle sonde op Hom geneem en met helse Godverlatenheid rekenskap gegee daarvoor,

sodat gelowiges nou in sy geregtigheid, in sy wit klere voor en by God is.

Wit klere vir elkeen wat volhard soos Christus in sy brief aan Sardis beloof het.

Hulle sit op trone saam met God soos wat Christus in sy brief aan Laodiceá beloof het aan elkeen wat in Hom oorwin.

Met oorwinnaarskrone wat hulle nie verdien nie, maar ontvang het deur die genade in Jesus Christus se oorwinning.

Saam met die ouderlinge sien Johannes ook vier lewende wesens.

Oor hulle is daar soveel verklarings dat jou ore daarvan sal tuit – baie, meeste daarvan trek skeef in sensasie en mis die punt heeltemal.

Wat Johannes sien is bykans identies dieselfde as wat die profeet Esegiël al in sy visioene gesien het.

En in Esegiël 10:20 lees ons dat die lewende wesens gerubs is, dit is engele van die hoogste orde.

God het bv. gerubs beveel om die paradys te bewaak sodat die sondige mense nie weer daarheen kan terugkeer nie.

Steeds waak hulle oor God se heiligheid met oë wat niks kan mis nie...

Maar hoe het die 24 ouderlinge wat mense verteenwoordig by die gerubs verby gekom om om God se troon te wees?

Onthou jy hulle wit klere as simbool dat hulle in Christus geheilig is –

nou kan hulle by die gerubs verbykom want hulle kom soos Jesus was – sonder die vloek van die sonde wat Hy weggeneem het.

Maar hierdie vier lewende wesens, of gerubs het gesigte soos ŉ mens, en ŉ bees, en ŉ leeu en ŉ arend, soos Esegiël ook gesien het in Eseg. 1 en 10.

en daarin reken party verklaarders kan mens aflei dat hulle ook die ganse skepping van al die uithoeke van die skepping verteenwoordig.

Verlos van die gevolge wat die mens se sondestraf op die skepping gehad het,

in volle verheerliking voor die heerserstroon van die Almagtige God.

Maar die lewende wesens en die ouderlinge, die skepping en die kerk, is nie daar vir hulle eie voordeel nie, hulle is daar om God op die troon te verheerlik.

Die vier lewende wesens , die ganse skepping wat dag en nag sonder om te rus uitroep, *“Heilig, heilig, heilig is die Here God, die Almagtige, Hy wat was en wat is en wat kom.”*

En die 24 ouderlinge, die ganse kerk van Christus wat hulle krone afhaal in erkenning dat hulle die nie verdien nie maar uit genade van God ontvang het,

hulle kniel voor God op sy troon en verheerlik Hom, *“Here, ons God, U is waardig om die heerlikheid en die eer en die mag te ontvang omdat U alles geskep het; deur u wil het alles ontstaan en is dit geskep.”*

Aanhoudend – Heilig, heilig, heilig... U is waardig vir heerlikheid en eer en mag

Heilig, heilig, heilig... U is waardig vir heerlikheid en eer en mag

Dit is hoe God se openbaring van wat nog moet gebeur begin...

In die volgende hoofstukke gaan ons lees van geweld en oorloë, peste en plae en aardbewings,

alles deel van die stryd wat God se hemelse koninkryk aarde toe te bring om die owerste van die wêreld se koninkryk te verbrysel en Hom te vernietig.

Maar Hy begin die openbaring deur te wys wie in beheer is,

en waar die absolute gesag lê wat bepaal wat waar en wanneer gebeur:

Die Almagtige God, Vader, Seun en Heilige Gees

is op die hemelse heerserstroon terwyl al hierdie dinge wat moet gebeur afspeel.

En die kerk van die Here?

Terwyl alles afspeel, en ongeag van die verskrikking wat dit inhou, terwyl dit gebeur

hef die skepping en die verloste kerk ŉ krygskreet aan om God se hemelse heerserstroon...

Heilig, heilig, heilig...

U is waardig vir heerlikheid en eer en mag

Wat is ons eerste reaksie wanneer ons hoor van geweld en oorloë, van aardbewings, droogtes, oorstromings en tsoenami’s

en mense se lyding en verwarring en wanhoop daarin?

leer uit die openbaring van Christus aan Johannes en deur sy skryfwerk ook aan ons –

ons hoef nie sulke gebeure te verduidelik asof ons dit enigsins sou verstaan nie,

maar ons weet wie is in beheer en ons weet waarheen dit alles lei en daarom,

loof Hom dadelik en aanhoudend met die krygskreet van die skepping en die verlosde kerk –

Heilig, heilig, heilig...

U is waardig vir heerlikheid en eer en mag...

Amen